
Betegtájékoztató: Információk a felhasználó számára
Olmesartan Medoxomil Teva 10 mg filmtabletta

Olmesartan Medoxomil Teva 20 mg filmtabletta

Olmesartan Medoxomil Teva 40 mg filmtabletta

olmezartán-medoxomil

Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.

· Tartsa meg a betegtájékoztatót, mert a benne szereplő információkra a későbbiekben is szüksége lehet.

· További kérdéseivel forduljon kezelőorvosához vagy gyógyszerészéhez.

· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.

· Ha Önnél bármilyen mellékhatás jelentkezik, tájékoztassa erről kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont. 

A betegtájékoztató tartalma:

1.
Milyen típusú gyógyszer az Olmesartan Medoxomil Teva filmtabletta és milyen betegségek esetén alkalmazható?

2.
Tudnivalók az Olmesartan Medoxomil Teva filmtabletta szedése előtt

3.
Hogyan kell szedni az Olmesartan Medoxomil Teva filmtablettát?

4.
Lehetséges mellékhatások

5.
Hogyan kell az Olmesartan Medoxomil Teva filmtablettát tárolni?

6.
A csomagolás tartalma és egyéb információk
1.
Milyen típusú gyógyszer az Olmesartan Medoxomil Teva filmtabletta és milyen betegségek esetén alkalmazható?

Az Olmesartan Medoxomil Teva filmtabletta az angiotenzin II-receptor antagonisták néven ismert gyógyszerek csoportjába tartozik. A vérerek ellazítása révén fejti ki vérnyomás csökkentő hatását. 

Az Olmesartan Medoxomil Teva filmtablettát a magas vérnyomás (más néven hipertónia) kezelésére alkalmazzák felnőtteknél, valamint 6‑18 éves gyermekeknél, illetve serdülőknél. A magas vérnyomás károsíthatja a szövetek (pl. a szív, a vesék, az agy és a szemek) vérereit. Bizonyos esetekben ez szívinfarktushoz, szív- vagy vesekárosodáshoz, szélütéshez (sztrók) vagy vaksághoz vezethet. Általában a magas vérnyomásnak nincsenek tünetei. Fontos, hogy ellenőrizze a vérnyomását, hogy megelőzze a károsodás kialakulását.

Magas vérnyomása kontrollálható az olyan gyógyszerekkel, mint az Olmesartan Medoxomil Teva filmtabletta. Orvosa valószínűleg azt is javasolja majd, hogy változtasson néhány dolgot az életmódján, hogy ezzel is segítsen a vérnyomását csökkenteni (pl.: fogyjon, hagyja abba a dohányzást, kevesebb alkoholt fogyasszon; igyon elég folyadékot és sószegény diétát tartson). Orvosa ösztönözheti Önt a rendszeres testmozgásra is, úgymint a séta vagy az úszás. Fontos, hogy kövesse orvosának ezen tanácsait.
2.
Tudnivalók az Olmesartan Medoxomil Teva filmtabletta szedése előtt

Ne szedje az Olmesartan Medoxomil Teva-t,
· ha allergiás az olmezartán-medoxomilra vagy a gyógyszer (6. pontban felsorolt) egyéb összetevőjére.
· ha több mint 3 hónapja terhes. (A terhesség korai szakaszában sem tanácsos szedni az Olmesartan Medoxomil Teva-t – lásd 2. pont: „Terhesség, szoptatás és termékenység”). 

· ha a bőr és a szemek sárgás elszíneződésében (sárgaságban) szenved, vagy Önnek az epehólyagból eredő epeúti elzáródása van (pl. epekő).

· ha cukorbetegségben szenved vagy károsodott a veseműködése és aliszkirén hatóanyag tartalmú vérnyomáscsökkentő gyógyszert kap.

Figyelmeztetések és óvintézkedések

Az Olmesartan Medoxomil Teva szedése előtt beszéljen kezelőorvosával vagy gyógyszerészével:
· ha Ön a következő, magas vérnyomás kezelésére szolgáló gyógyszerek bármelyikét szedi:

· ACE-gátlók (például enalapril, lizinopril, ramipril), különösen akkor, ha cukorbetegséggel összefüggő vesebetegségben szenved.

· aliszkirén.

Kezelőorvosa rendszeresen ellenőrizheti az Ön veseműködését, vérnyomását és az elektrolit szinteket (pl. kálium) a vérben.

Lásd még a „Ne szedje az Olmesartan Medoxomil Teva-t” pontban szereplő információkat.

Tájékoztassa kezelőorvosát, ha a következő egészségügyi problémák bármelyike fennáll Önnél:
· ha vesebetegségben szenved;

· ha májbetegségben szenved;
· ha szívbetegségben szenved, beleértve a szívizomzattal és a szívbillentyűkkel kapcsolatos problémákat is;

· amennyiben erősen hány, súlyos hasmenése van, nagy dózisú vízhajtó tablettával (diuretikummal) történő kezelésben részesül; vagy ha alacsony nátrium tartalmú diétát tart;

· ha vérében túl magas a kálium szintje;

· ha mellékvese betegségben szenved.
Keresse fel kezelőorvosát, ha súlyos, tartós és jelentős fogyással járó hasmenést tapasztal. Kezelőorvosa értékelheti a tüneteit és dönthet arról, hogyan folytassa az Ön vérnyomásának gyógyszerelését. 

Mivel bármely vérnyomáscsökkentő gyógyszer esetében egy túlzott mértékű vérnyomásesés a szív vagy agyi keringési zavarral küzdő betegeknél szívinfarktushoz vagy szélütéshez (sztrókhoz) vezethet, kezelőorvosa gondosan ellenőrizni fogja az Ön vérnyomását.

Azonnal tájékoztassa orvosát, ha úgy gondolja, hogy terhes (vagy terhes lehet). Az Olmesartan Medoxomil Teva nem ajánlott a terhesség korai szakaszában. Ezt a gyógyszert tilos szedni akkor, ha több mint 3 hónapja terhes, mivel súlyosan károsíthatja gyermekét, ha ebben az időszakban szedi (lásd 2. pont: „Terhesség, szoptatás és termékenység”).
Gyermekek és serdülők
Az Olmesartan Medoxomil Teva filmtablettát vizsgálták gyermekeknél és serdülőknél. További tájékoztatásért forduljon kezelőorvosához. Mivel nem áll rendelkezésre megfelelő tapasztalat, az Olmesartan Medoxomil Teva nem ajánlott 1‑6 éves korú gyermekek számára és nem adható 1 évesnél fiatalabb gyermekeknek.
Egyéb gyógyszerek és az Olmesartan Medoxomil Teva
Feltétlenül tájékoztassa kezelőorvosát vagy gyógyszerészét, a jelenleg vagy nemrégiben szedett, valamint szedni tervezett egyéb gyógyszereiről.
A következő gyógyszerek kölcsönhatásba léphetnek az Olmesartan Medoxomil Teva filmtablettával:
· káliumpótlók, káliumot tartalmazó sópótlók, vízhajtók (diuretikumok) vagy heparin (véralvadásgátló szer). Ezeknek a gyógyszereknek az Olmesartan Medoxomil Teva-val történő egyidejű alkalmazása emelheti az Ön vérében a káliumszintet.
· lítiumot (hangulatingadozások és a depresszió bizonyos fajtáinak kezelésére használják) Olmesartan Medoxomil Teva-val egyidejűleg alkalmazva a lítium toxicitása fokozódhat. Ha Önnek lítiumot kell szednie, kezelőorvosának meg kell mérnie az Ön vérének lítium szintjét.
· nem-szteroid gyulladáscsökkentők (NSAID-ok) – melyeket a fájdalom, a duzzanat és a gyulladás egyéb tüneteinek (beleértve az artritiszt is) enyhítésére adnak – egyidejű alkalmazása az Olmesartan Medoxomil Teva-val növelheti a veseelégtelenség kockázatát, és csökkentheti az Olmesartan Medoxomil Teva hatását.
· egyéb vérnyomáscsökkentő gyógyszerek fokozhatják az Olmesartan Medoxomil Teva hatását. Lehet, hogy orvosának meg kell változtatnia a gyógyszerek adagját, és/vagy egyéb óvintézkedéseket tehet, ha Ön ACE-gátlót vagy aliszkirént szed (lásd még a „Ne szedje az Olmesartan Medoxomil Teva-t” és a „Figyelmeztetések és óvintézkedések” pontok alatti információt).
· koleszevelám-hidrokloridot, egy, a vér koleszterinszintjét csökkentő készítményt, mivel ez csökkentheti az Olmesartan Medoxomil Teva hatását. Előfordulhat, hogy orvosa azt javasolja Önnek, hogy az Olmesartan Medoxomil Teva filmtablettát legalább 4 órával a koleszevelám-hidroklorid alkalmazása előtt vegye be.

· bizonyos savcsökkentők (emésztési panaszok enyhítésére alkalmazott gyógyszerek), mivel az Olmesartan Medoxomil Teva hatását enyhén csökkenthetik.

Idősek
Ha Ön elmúlt 65 éves, és orvosa úgy dönt, hogy napi 40 mg-ra növeli az olmezartán-medoxomil adagját, akkor az orvosának rendszeresen ellenőriznie kell az Ön vérnyomását, hogy biztos legyen abban, hogy az Ön vérnyomása nem lett túl alacsony.
Fekete bőrű (pl. afrikai) betegek

Mint más hasonló gyógyszer, így az olmezartán-medoxomil vérnyomáscsökkentő hatása is valamivel kisebb a fekete bőrű betegek esetében.

Az Olmesartan Medoxomil Teva bevétele étellel és itallal
Az Olmesartan Medoxomil Teva-t beveheti étellel vagy anélkül. 
Terhesség, szoptatás és termékenység
Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer alkalmazása előtt beszéljen kezelőorvosával vagy gyógyszerészével.

Terhesség

Feltétlenül tájékoztassa kezelőorvosát, ha úgy gondolja, hogy terhes vagy terhes lehet. Kezelőorvosa általában azt fogja Önnek tanácsolni, hogy hagyja abba az Olmesartan Medoxomil Teva szedését mielőtt terhes lenne, vagy amint tudomást szerzett a terhességéről és azt fogja Önnek tanácsolni, hogy szedjen más gyógyszert az Olmesartan Medoxomil Teva helyett. Nem ajánlott az Olmesartan Medoxomil Teva szedése a terhesség korai szakaszában, és tilos szedni, ha több mint 3 hónapos terhes, mivel a terhesség 3. hónapja után alkalmazva súlyosan károsíthatja a gyermeket.

Szoptatás

Tájékoztassa kezelőorvosát, ha szoptat, vagy szoptatni kezdene. Az Olmesartan Medoxomil Teva nem ajánlott szoptató anyáknak, így orvosa más kezelést választhat Önnek, amennyiben szoptatni kíván, különösen akkor, ha gyermeke újszülött vagy koraszülött.

Mielőtt bármilyen gyógyszert elkezdene szedni, beszélje meg kezelőorvosával vagy gyógyszerészével.

A készítmény hatásai a gépjárművezetéshez és a gépek kezeléséhez szükséges képességekre

A magas vérnyomás kezelése során álmosnak érezheti magát vagy szédülhet. Ha ilyen tüneteket észlel, ne vezessen gépjárművet, és ne kezeljen gépeket, amíg a tünetek el nem múlnak. Kérjen tanácsot kezelőorvosától.
Az Olmesartan Medoxomil Teva laktózt tartalmaz 
Ez a gyógyszer laktózt (tejcukrot) tartalmaz. Amennyiben kezelőorvosa korábban már figyelmeztette Önt, hogy bizonyos cukrokra érzékeny, keresse fel orvosát, mielőtt elkezdi szedni ezt a gyógyszert.
3.
Hogyan kell szedni az Olmesartan Medoxomil Teva filmtablettát?

A gyógyszert mindig a kezelőorvosa vagy gyógyszerésze által elmondottaknak megfelelően szedje. Amennyiben nem biztos az adagolást illetően, kérdezze meg kezelőorvosát vagy gyógyszerészét.

A felnőttek számára ajánlott kezdő adag naponta egyszer 10 mg. Ugyanakkor, ha az Ön vérnyomása nem kontrollálható, orvosa dönthet úgy, hogy az adagot napi 20 mg-ra vagy 40 mg-ra változtatja, vagy további gyógyszereket írhat fel Önnek.
Az enyhe vagy mérsékelt fokú vesebetegségben szenvedő betegeknek a napi adagja nem haladhatja meg a 20 mg-ot.

6‑18 éves gyermekek és serdülők:

Az ajánlott kezdő adag naponta egyszer 10 mg. Ha a beteg vérnyomása nem állítható be megfelelő módon, a kezelőorvos az adagot naponta egyszer 20 mg‑ra vagy 40 mg-ra emelheti. 35 kg‑nál kisebb testtömegű gyermekek esetében a napi adag nem lehet több mint 20 mg. 
A tabletta bevehető étellel vagy anélkül. A tablettát elegendő mennyiségű (pl. egy pohár) vízzel kell bevenni. Lehetőleg minden nap azonos időpontban pl. reggelinél vegye be a napi adagot. 

Ha az előírtnál több Olmesartan Medoxomil Teva-t vett be

Ha Ön több tablettát vett be, mint kellene, vagy ha egy gyermek véletlenül lenyelt valamennyit, keresse fel kezelőorvosát vagy a legközelebbi sürgősségi osztályt, és vigye magával a gyógyszer dobozát.

Ha elfelejtette bevenni az Olmesartan Medoxomil Teva-t

Ha elfelejtett bevenni egy adagot, vegye be a szokásos adagot a következő napon, mint általában. Ne vegyen be kétszeres adagot a kihagyott tabletta pótlására.

Ha idő előtt abbahagyja az Olmesartan Medoxomil Teva szedését

Fontos, hogy folytassa az Olmesartan Medoxomil Teva szedését, hacsak kezelőorvosa nem mondja, hogy hagyja abba a kezelést.

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.
4.
Lehetséges mellékhatások
Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek. Ha a mellékhatások előfordulnak, azok gyakran enyhék, és nem kell a kezelést felfüggeszteni.

Bár nem sok embert érint, de a következő mellékhatások súlyosak lehetnek:

Nagyon ritkán (1000-ből legfeljebb 1 beteget érinthet) leírták a következő allergiás reakciókat, melyek az egész testet érinthetik: 

Arc duzzanata, a száj és/vagy a gége (hangképző szervek) duzzanata viszketéssel és kiütésekkel előfordulhat olmezartán-kezelés alatt. Amennyiben ez történik, hagyja abba az Olmesartan Medoxomil Teva szedését, és azonnal értesítse orvosát.
Ritkán (de valamivel gyakrabban idősek esetében) az olmezartán túl nagy vérnyomáscsökkenést okozhat az erre érzékeny embereknél vagy az allergiás reakció eredményeként. Ez súlyos szédülést vagy ájulást is okozhat. Amennyiben ez történik, hagyja abba az Olmesartan Medoxomil Teva szedését, azonnal értesítse kezelőorvosát, és feküdjön le vízszintesen.
Nem ismert gyakoriság: Ha a szemfehérje sárgás elszíneződését, sötét vizeletet vagy bőrviszketést észlel, még akkor is, ha már régebben kezdte az Olmesartan Medoxomil Teva‑kezelést, haladéktalanul forduljon kezelőorvosához, aki a tünetek értékelése alapján eldönti, hogyan folytassa a vérnyomáscsökkentő gyógyszerek szedését.

Az alábbi mellékhatásokat jelentették eddig az olmezartánnal kapcsolatban:
Gyakori mellékhatások (10-ből legfeljebb 1 beteget érinthet):
Szédülés, fejfájás, hányinger, emésztési zavarok, hasmenés, gyomorfájás, gyomor- és bélhurut, fáradtság, torokfájás, orrfolyás vagy orrdugulás, hörghurut, influenzaszerű tünetek, köhögés, fájdalom, mellkas-, hát-, csont- vagy ízületi fájdalom, húgyúti fertőzés, boka-, lábfej-, láb-, kéz- vagy karduzzanat, vér a vizeletben.
A vérkép eredményeiben is lehet változás, beleértve a következőket: vérzsírszint emelkedés (hipertrigliceridémia), emelkedett húgysavszint (hiperurikémia), vér karbamidszint emelkedés, máj- és izomműködést jelző értékek emelkedése.
Nem gyakori mellékhatások (100-ból legfeljebb 1 beteget érinthet):
Gyors allergiás reakciók, melyek az egész testet érinthetik és légzési problémákat, valamint a vérnyomás gyors esését okozhatják, mely akár ájuláshoz is vezethet (anafilaxiás reakció), forgó jellegű szédülés, hányás, gyengeség, rossz közérzet, izomfájdalom, bőrkiütés, allergiás bőrkiütés, viszketés, bőrkiütés (bőrerupció), csalánkiütés, fájdalom vagy kellemetlen érzés a mellkasban (angina).

A vérsejtek egy típusának, az úgynevezett vérlemezkék számának csökkenése (trombocitopénia) a vérképben.
Ritka mellékhatások (1000-ből legfeljebb 1 beteget érinthet):
Energiahiány, izomgörcsök, veseműködés romlása, veseelégtelenség.

A vérkép eredményeiben is lehet változás. Ezek közé tartozik a káliumszint emelkedés (hiperkalémia) és a vesefunkciót jelző laborértékek emelkedése.
További mellékhatások gyermekeknél és serdülőknél
Gyermekeknél a felnőttekéhez hasonló mellékhatásokat jelentettek. A szédülés és fejfájás azonban gyermekeknél gyakrabban fordul elő, az orrvérzés pedig csak a gyermekeknél előforduló gyakori mellékhatás.

Mellékhatások bejelentése

Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül. 

A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.

5.
Hogyan kell az Olmesartan Medoxomil Teva filmtablettát tárolni?

A gyógyszer gyermekektől elzárva tartandó!

Ez a gyógyszer nem igényel különleges tárolást.

A dobozon és a buborékcsomagoláson feltüntetett lejárati idő (Felhasználható: / Felh.:) után ne szedje ezt a gyógyszert. A lejárati idő az adott hónap utolsó napjára vonatkozik.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.

6.
A csomagolás tartalma és egyéb információk
Mit tartalmaz az Olmesartan Medoxomil Teva?
A készítmény hatóanyaga: az olmezartán-medoxomil. Az Olmesartan Medoxomil Teva 10 mg, 20 mg vagy 40 mg olmezartán-medoxomilt tartalmaz filmtablettánként.

Egyéb összetevők:

Tablettamag:
laktóz-monohidrát

mikrokristályos cellulóz

alacsony szubsztitúciós fokú hidroxipropil-cellulóz 

magnézium-sztearát.
Filmbevonat:
Opadry II 85F18378 fehér [részlegesen hidrolizált poli(vinil-alkohol), titán-dioxid (E171), makrogol 3350 (polietilén-glikol), talkum].
Milyen az Olmesartan Medoxomil Teva filmtabletták külleme és mit tartalmaz a csomagolás?
Olmesartan Medoxomil 10 mg filmtabletta: fehér, kerek, mindkét oldalán domború filmtabletta, egyik oldalán „O”, másik oldalán „10” jelöléssel.

Olmesartan Medoxomil 20 mg filmtabletta: fehér, kerek, mindkét oldalán domború filmtabletta, egyik oldalán „O”, másik oldalán „20” jelöléssel.

Olmesartan Medoxomil 40 mg filmtabletta: fehér, ovális alakú filmtabletta, egyik oldalán „O”, másik oldalán „40” jelöléssel.

Az Olmesartan Medoxomil Teva filmtabletta 14, 28, 30, 56, 90 és 98 db filmtablettát tartalmazó buborékcsomagolásban kapható.

Nem feltétlenül mindegyik kiszerelés kerül kereskedelmi forgalomba.
A forgalomba hozatali engedély jogosultja

Ezt a gyógyszert az Európai Gazdasági Térség tagállamaiban az alábbi neveken engedélyezték:

Ausztria:
Olmesartan ratiopharm 10 mg, 20 mg & 40 mg Filmtabletten

Bulgária:
Olmesta 10 mg, 20 mg & 40 mg Film-coated Tablets

Ciprus:
Olmesartan Medoxomil Teva 10 mg, 20 mg & 40 mg Film-coated Tablets

Görögország:
Olmesartan Medoxomil Teva 10 mg, 20 mg & 40 mg επικαλυμμένα με λεπτό υμένιο δισκία

Írország:
Olmesartan Medoxomil Teva 10 mg, 20 mg & 40 mg Film-coated Tablets

Magyarország:
Olmesartan Medoxomil Teva 10 mg, 20 mg & 40 mg filmtabletta

Portugália:
Olmesartan medoxomilo Zidrium
Olmesartan Medoxomil Teva 10 mg filmtabletta

OGYI-T-22074/01
30×
Olmesartan Medoxomil Teva 20 mg filmtabletta

OGYI-T-22074/02
30×
Olmesartan Medoxomil Teva 40 mg filmtabletta

OGYI-T-22074/03
30× 
A betegtájékoztató legutóbbi felülvizsgálatának dátuma: 2022. szeptember
OGYÉI/46957/2022

OGYÉI/46961/2022

OGYÉI/46962/2022

